VENDIM

Nr. 480, datë 17.6.2020
PËR NJË NDRYSHIM NË VENDIMIN NR. 387, DATË 13.5.2020, TË KËSHILLIT TË MINISTRAVE, “PËR MIRATIMIN E GARANCISË SHTETËRORE TË HUAS ME BANKAT TREGTARE, PËR GARANTIMIN E HUAMARRJES SË TREGTARËVE OSE SHOQËRIVE TREGTARE, PËR TË MUNDËSUAR FINANCIMIN E NEVOJSHËM PËR RIMËKËMBJEN E AKTIVITETIT TREGTAR TË NDIKUAR NGA SITUATA E KRIJUAR NGA COVID-19, SI EDHE PËR PËRCAKTIMIN E KUSHTEVE DHE KRITEREVE TË MARRËVESHJES SË GARANCISË DHE MARRËVESHJES SË MIRËKUPTIMIT”

Në mbështetje të nenit 100 të Kushtetutës, të neneve 3 e 38, të ligjit nr. 9665, datë 18.12.2006, “Për huamarrjen shtetërore, borxhin shtetëror dhe garancitë shtetërore të huas në Republikën e Shqipërisë”, të ndryshuar, dhe të nenit 57, të ligjit nr. 9936, datë 26.6.2008, “Për menaxhimin e sistemit buxhetor në Republikën e Shqipërisë”, të ndryshuar, me propozimin e ministrit të Financave dhe Ekonomisë, Këshilli i Ministrave
VENDOSI:
1. Në marrëveshjen e garancisë (Format tip), bashkëlidhur vendimit nr. 387, datë 13.5.2020, të Këshillit të Ministrave, bëhet ndryshimi sipas tekstit që i bashkëlidhet këtij vendimi.
2. Ndryshimi, sipas pikës 1, të këtij vendimi, të reflektohet në marrëveshjet e garancisë së lidhura me bankat tregtare, përpara hyrjes në fuqi të këtij vendimi.

Ky vendim hyn në fuqi menjëherë dhe botohet në Fletoren Zyrtare. 

KRYEMINISTËR
Edi Rama
	Këshilli i Ministrave

Përfaqësuar nga

Ministria e Financave dhe Ekonomisë

Nr. __________ prot.

Tiranë, më ____.____.2020


	 [Banka XYZ]

Nr. __________ prot.

Tiranë, më ____.____.2020


PËR NJË NDRYSHIM NË MARRËVESHJEN E GARANCISË

“PËR GARANTIMIN E HUAMARRJES SË TREGTARËVE OSE SHOQËRIVE TREGTARE, PËR TË MUNDËSUAR FINANCIMIN E NEVOJSHËM PËR RIMËKËMBJEN E AKTIVITETIT TREGTAR TË NDIKUAR NGA SITUATA E KRIJUAR NGA COVID-19”

(FORMAT TIP)

[xxxxxxx] lekë

Data e hyrjes në fuqi
[_____________]

1. Neni 7, ndryshohet me përmbajtjen si më poshtë:

Neni 7

(Rekuperimi post-pagesës së garancisë)

1. Me kryerjen e pagesës së garancisë për ndonjë prej Huave, MFE-ja merr në dorëzim menjëherë të gjitha të drejtat dhe mjetet ligjore, që zotëronte Huadhënësi ndaj Huamarrësit, sipas përcaktimeve të Marrëveshjes së Huasë dhe në masën e çdo pagese të kryer nga MFE-ja në kuadër të garancisë për këtë Hua. Këto të drejta dhe mjete ligjore i kalojnë MFE-së, së bashku me të drejtat dhe mjetet ligjore që ka në bazë të Marrëveshjes së Mirëkuptimit. 

2. MFE-ja, nëpërmjet kësaj marrëveshje, autorizon Huadhënësin që të ndjekë, në emër dhe për llogari të MFE-së, të gjitha procedurat e rekuperimit të detyrimeve, në përputhje me procedurat ligjore dhe praktikat e sektorit bankar, për të gjithë shumën e detyrimit të Huamarrësit. 

Në çdo rast Huadhënësi merr përsipër të kryejë të paktën të njëjtat procedura për rekuperimin e detyrimit, ashtu si për detyrimin e vetë Huadhënësit. 

Huadhënësi është i detyruar të njoftojë menjëherë MFE-në për çdo veprim procedurial
 të kryer gjatë procedurës së ekzekutimit vullnetar ose të detyrueshëm, me qëllim që të mos cënohen të drejtat materiale apo proceduriale të MFE-së. 

Përjashtimisht, palët, me marrëveshje të veçantë, mund të bien dakord që të heqin dorë nga ndjekja e procedurave për ekzekutimin e detyrimit, në rastet kur vlerësojnë se kostot e këtyre procedurave tejkalojnë masën e të gjithë detyrimit. 

3. Nëse pas 2 (dy) viteve nga data e kryerjes së Pagesës së Garancisë, Huadhënësi nuk ka mundur të rekuperojë detyrimet e Huamarrësit, MFE-ja zotëron të drejtën që të ndjekë vetë procedurat ligjore për rekuperimin e detyrimeve, në masën e çdo pagese të kryer nga MFE-ja, në kuadër të garancisë për këtë Hua, në përputhje me të drejtat dhe mjetet ligjore që ka në bazë të Marrëveshjes së Mirëkuptimit.

4. Nëse pas pagesës së garancisë nga MFE-ja për ndonjë prej Huave, Huadhënësi, brenda afatit të përcaktuar në pikën 3 të këtij neni, rekuperon një pjesë ose të gjithë detyrimin e Huasë (duke përfshirë edhe rekuperimin nëpërmjet ekzekutimit të kolateralit, nëse ka një të tillë) që paraprakisht është paguar nga garancia, Huadhënësi brenda një afati prej 15 (pesëmbëdhjetë) ditë pune duhet të njoftojë me shkrim MFE-në në lidhje me vlerën e rekuperuar, procedurat e rekuperimit, shpenzimet e rekuperimit dhe çdo detaj tjetër që gjykon të arsyeshëm në lidhje me rekuperimin. 

Menjëherë pas marrjes së njoftimit, MFE-ja udhëzon me shkrim Huadhënësin në lidhje me detajet e pagesës. Afati për kryerjen e pagesës nga Huadhënësi në favor të MFE-së do të jetë si më poshtë:

a) Në rastin kur rekuperimi është në formën e mjeteve monetare (cash), pagesa do të kryhet jo më vonë se 15 (pesëmbëdhjetë) ditë pune nga data e marrjes së instruksioneve me detajet e pagesës nga MFE-ja.

b) Në rastin kur rekuperimi nuk është në formën e mjeteve monetare, pagesa do të kryhet jo më vonë se 15 (pesëmbëdhjetë) ditë pune nga data e konvertimit të rekuperimit në mjete monetare (cash). Konvertimi i rekuperimit në mjete monetare (cash) do të kryhet në përputhje me procedurat dhe politikat e Huadhënësit për këtë qëllim.

5. Vlera që Huadhënësi paguan në favor të MFE-së, në rast të rekuperimit të detyrimit të Huamarrësit nga Huadhënësi pas Pagesës së Garancisë, është e barabartë me vlerën e rekuperuar pasi t’i jenë zbritur principali dhe interesi i papaguar ndaj Huadhënësit, si dhe shpenzimet për rekuperimin e Huasë.

6. Në rast se Huamarrësi, përveç detyrimit që buron nga Huaja nën këtë Marrëveshje Garancie, ka edhe detyrime të tjera ndaj Huadhënësit, atëherë ndjekja e detyrimit që buron nga kjo Hua ndiqet njëkohësisht me ndjekjen e detyrimeve të tjera, pa asnjë lloj diskriminimi nga Huadhënësi.”

2. Të gjitha nenet e tjera të kësaj Marrëveshje, mbeten të pandryshuara.

